google/wiki40b huggingface dataset:
Παράδοξο των γενεθλίων

Κατανοώντας το πρόβλημα

Στο πρόβλημα, για λόγους απλοποίησης, δεν παίρνουμε υπόψη μας τα δίσεκτα έτη ούτε τους δίδυμους ούτε το γεγονός ότι η κατανομή των γενεθλίων στατιστικά δεν είναι ομοιόμορφη. Το πρόβλημα ασχολείται με την εύρεση της πιθανότητας οποιωνδήποτε δυο ατόμων να έχουν γενέθλια την ίδια ημέρα. Στην ομάδα των 23 ατόμων η σύγκριση του πρώτου ατόμου με οποιοδήποτε από τα άλλα 22 δίνει 22 συνδυασμούς αλλά η σύγκριση οποιουδήποτε με οποιονδήποτε δίνει 253 συνδυασμούς: . Τώρα γίνεται πιο κατανοητή η μεγάλη πιθανότητα του 50,7%.

Κρυπτογραφία

Το παράδοξο των γενεθλίων έχει μεγάλη σημασία για την κρυπτογραφία. Στην κρυπτογραφία παίζει μεγάλο ρόλο η αναζήτηση μεθόδων όπου η κρυπτανάλυση να χρειάζεται πολύ μεγάλα μεγέθη για να καταφέρει να «σπάσει» τον κωδικό. Στις κρυπτογραφικές hash συναρτήσεις, για παράδειγμα, η κρυπτανάλυση ασχολείται με την πιθανότητα ύπαρξης δύο ίδιων αποτελεσμάτων (σύγκρουση) όσον αφορά ένα συγκεκριμένο μέγεθος bits. Η κρυπτογραφική αυτή επίθεση ονομάζεται επίθεση των γενεθλίων.
Ζουλού Βικιπαίδεια

Ιστορικό

Παρόλο που ήταν η τρίτη Αφρικάνικη Βικιπαίδεια που έφτασε τα 100 λήμματα, η διαδικασία ήταν αργή, και πολλαπλές άλλες Αφρικάνικες Βικιπαίδειες την είχαν ξεπεράσει.
Καθώς η Ζουλού είναι πιο πολύ αμοιβαία κατανοητή με τα Κόσα, καθώς και οι δύο είναι γλώσσες Νγκούνι, είναι δυνατόν να μεταφραστούν λήμματα στα Κόσα από Ζουλού με ευκολία.
Τον Ιανουάριο του 2012, η Ζουλού Βικιπαίδεια είχε προταθεί για κλείσιμο, με την πρόταση να είχε απορριφθεί τον Μάρτιο του 2012.
Α1 Κατηγορία υδατοσφαίρισης ανδρών 1996-1997

Το πρωτάθλημα Ελλάδας πόλο ανδρών της περιόδου 1996−97, ήταν το 11ο πρωτάθλημα στην ιστορία της Α1 κατηγορίας. Πρωταθλήτρια αναδείχθηκε η ομάδα της  Βουλιαγμένης  για δεύτερη φορά στην ιστορία της, έξι χρόνια μετά το πρώτο της πρωτάθλημα.
Live After Death (άλμπουμ)

Ιστορία του δίσκου

Τα τραγούδια που παρουσιάζονται στο "Live AFter Death" ηχογραφήθηκαν κατά τη διάρκεια της περιοδείας για την προώθηση του "Powerslave" και πιο συγκεκριμένα στις 8, 9, 10 και 12 Οκτωβρίου στο "Hammersmith Odeon" του Λονδίνου και στις 14, 15, 16 και 17 Μαρτίου στο "Long Beach Arena" του Λονγκ Μπιτς της Καλιφόρνια. Από τις ηχογραφήσεις του Λονγκ Μπιτς προέρχονται τα πρώτα 13 τραγούδια της κυκλοφορίας και τα τελευταία πέντε από το "Hammersmith".
Το εξώφυλλο του δίσκου είναι σχεδιασμένο από τον Ντέρεκ Ριγκς και παρουσιάζει τη μασκότ του συγκροτήματος, Έντι, να βγαίνει από ένα τάφο στου οποίου την πλάκα αναγράφονται οι στίχοι από το μυθιστόρημα " Η Πόλη χωρίς Όνομα" του Χάουαρντ Φίλιπς Λάβκραφτ: "Δεν είναι νεκρό αυτό που αιώνια κείται, κι ίσως έρθουν παράξενες εποχές, όταν ακόμη και ο θάνατος θα πεθάνει".
Το άλμπουμ ξεκινάει με το λόγο του Ουίνστον Τσώρτσιλ στη Βουλή των Κοινοτήτων του Ηνωμένου Βασιλείου στις 4 Ιουνίου 1940, λόγω της επικείμενης μάχης της Αγγλίας. Ή σύντομη αυτή ηχογράφηση αποτέλεσε την εισαγωγή για το τραγούδι "Aces High" του οποίου οι στίχοι μιλούν για αερομαχίες και εξυμνούν τις ικανότητες πιλότων πολεμικών αεροσκαφών.
Ο δίσκος δέχτηκε ιδιαίτερα θετικές κριτικές με το "Kerrang!" να το χαρακτηρίζει σαν "το πιθανότατα καλύτερο ζωντανό άλμπουμ όλων των εποχών" και το "AllMusic" να του δίνει 4,5 αστέρια. Το "Metal Storm" το έχει κατατάξει στην τρίτη θέση των καλύτερων ζωντανών άλμπουμ του χέβι μέταλ και το "NoiseCreep" το συμπεριέλαβε στο δικό του Top-10, ενώ το "Digital Dream Door" το έχει τοποθετήσει στην 65η θέση των καλύτερων ζωντανά ηχογραφημένων δίσκων στην ιστορία της ροκ μουσικής.

Τραγούδια

1. Intro: Churchill's Speech (Churchill) - 0:49

2. Aces High (Harris) - 4:39

3. 2 Minutes to Midnight (Smith, Dickinson) - 6:03

4. The Trooper (Harris) - 4:31

5. Revelations (Dickinson) - 6:11

6. Flight of Icarus (Dickinon, Smith) - 3:27

7. Rime of the Ancient Mariner (Harris) - 13:18

8. Powerslave (Dickinson) - 7:13

9. The Number of the Beast (Harris) - 4:53

10. Hallowed Be Thy Name (Harris) - 7:21

11. Iron Maiden (Harris) - 4:20

12. Run to the Hills (Harris) - 3:54

13. Running Free (Di' Anno, Harris) - 8:43

14. Wrathchild (Harris) - 3:07

15. 22 Acacia Avenue (Harris, Smith) - 6:19

16. Childen of the Damned (Harris) - 4:37

17. Die with Your Boots On (Harris, Dickinson, Smith) - 5:13

18. Phantom of the Opera (Harris) - 7:23
Μένων (διάλογος)

Χρονολόγηση

Από τα χωρία που γίνεται λόγος για γεωμετρικά προβλήματα αποδεικνύεται ότι ο αναφερόμενος διάλογος γράφτηκε μετά την επιστροφή του Πλάτωνα στην Αθήνα από το πρώτο του ταξίδι και ύστερα από την ίδρυση της Ακαδημίας, δηλαδή το 385 π.Χ.

Γεωμετρικά προβλήματα

Ο  συσχετισμός της εκμάθησης της αρετής με την αναλογία των τεραγώνων αποβλέπει  στην απόδειξη ότι είναι προτιμότερη η γνώση απ΄ αυτό που θεωρείται ορθή γνώμη.
«καὶ ἕως γ᾽ ἄν που ὀρθὴν δόξανπερὶ ὧν ὁ ἕτερος ἐπιστήμην, οὐδὲν χείρων ἡγεμὼν ἔσται, οἰόμενος μὲν ἀληθῆ, φρονῶν δὲ μή, τοῦ τοῦτο».»
Σαχίν Ντεριά (αντιτορπιλικό)

Ιστορικό

Ναυπηγήθηκε στα ναυπηγεία του Στεττίνου το 1895. Είχε εκτόπισμα 289 τόνους. Ως νεότευκτο πλοίο του οθωμανικού στόλου υπήρξε απειλή για τον ελληνικό στόλο στον Ελληνοτουρκικό πόλεμο του 1897. Κατά τα τότε τουρκικά σχέδια εμπλοκής το πλοίο αυτό μαζί με το αδελφό πλοίο αντιτορπιλικό Ασλάν Ντεριά είχαν προγραμματισθεί να καταπλεύσουν στη περιοχή του Αμβρακικού κόλπου και εισπλέοντας σ΄ αυτόν να προσβάλλουν τα εκεί ευρισκόμενα ελληνικά πλοία.
Παρά ταύτα είτε λόγω έλλειψης εκπαίδευσης, είτε λόγω ρωσικής πίεσης, είτε από άλλους αστάθμητους παράγοντες (όπως περιπολίες ελληνικών πολεμικών στο Αιγαίο) απέτρεψαν την έξοδο των πλοίων αυτών από τα Δαρδανέλια όπως και ολόκληρου του τότε οθωμανικού στόλου.
Η Ατιμασμένη

Πλοκή

Η Τσεζίρα (Σοφία Λόρεν) μια πανέμορφη χήρα από τα βουνά της Τσοτσαρίας ζει στη Ρώμη με τη 12χρονη κόρη της Ροζέτα (Ελεονόρα Μπράουν) κατά τη διάρκεια του Β' Παγκοσμίου Πολέμου. Όταν το 1943 οι σύμμαχοι αρχίζουν να βομβαρδίζουν τη Ρώμη, η Τσεζίρα αποφασίζει να φύγει από τη Ρώμη και να επιστρέψει στο χωριό της προκειμένου να προστατέψει την κόρη της από τα δεινά του πολέμου. Αφήνει λοιπόν τα κλειδιά και την ευθύνη του παντοπωλείου της στο φίλο του συζύγου της Τζοβάνι (Ραφ Βαλόνε) κι αναχωρεί για το χωριό της, την Αγία Ευφημία. Φτάνοντας εκεί η Τσεζίρα κι οι υπόλοιποι χωριανοί προσπαθούν να επιβιώσουν, ενώ σιγά-σιγά οι προμήθειες λιγοστεύουν, επίσης καθοριστική θα είναι η γνωριμία της με ένα νεαρό ιδεαλιστή το Μικέλε (Ζαν Πολ Μπελμοντό), ο οποίος την ερωτεύεται και προσπαθεί να την κάνει να δει τον κόσμο με άλλα μάτια. Όταν οι σύμμαχοι καταφέρνουν να σπάσουν την άμυνα των Γερμανών και των φασιστών γεννιέται σε όλους η ψευδαίσθηση ότι ο πόλεμος έχει τελειώσει κι η Τσεζίρα κι η Ροζέτα αποφασίζουν να επιστρέψουν στη Ρώμη. Στο δρόμο προς τη Ρώμη αποφασίζουν να σταματήσουν για να κοιμηθούν σε μια εκκλησία, όταν ξαφνικά η εκκλησία γεμίζει με Μαροκινούς στρατιώτες που βιάζουν μάνα και κόρη. Η σχέση των δυο γυναικών υφίσταται βαρύ πλήγμα κι ο εφιάλτης του πολέμου γίνεται προσωπική τραγωδία.

Υπόβαθρο της ταινίας

Η ταινία αποτελεί μεταφορά του μυθιστορήματος του Αλμπέρτο Μοράβια La Ciociara που αφηγείται την ιστορία της Τσεζίρα και της κόρης της Ροζέτα κατα τη διάρκεια της εννιάμηνης κατοχής της Ιταλίας από τους Γερμανούς το 1943. O τίτλος La Ciociara σημαίνει γυναίκα της Τσοτσαρίας. Η Τσοτσαρία είναι μια ορεινή περιοχή που εκτείνεται μεταξύ της Ρώμης και της Νάπολης (με όλη της την έκταση να ανήκει στο γεωγραφικό διαμέρισμα της επαρχίας Λάτσιο). Το γεγονός του βιασμού των δυο γυναικών από Μαροκινούς στρατιώτες του τάγματος Γκουρμέ, μισθοφόρων του γαλλικού στρατού, βασίζεται σε πραγματικές μαρτυρίες, καθώς το συγκεκριμένο τάγμα είχε σκορπίσει το φόβο στην περιοχή εκείνη βιάζοντας και σκοτώνοντας γυναικόπαιδα, νέους και παπάδες, κατά την επιχείρηση απελευθέρωσης της Ιταλίας από τους Συμμάχους.

Διανομή ρόλων

Αρχική επιλογή για το ρόλο της Τσεζίρα ήταν η Άννα Μανιάνι, ενώ στο ρόλο της Ροζέτα επρόκειτο να εμφανιστεί η Σοφία Λόρεν. Η Μανιάνι αποχώρησε την τελευταία στιγμή από την ταινία λόγω ασθενείας και πρότεινε στο Ντε Σίκα τη Λόρεν για το ρόλο της Τσεζίρα. Η Λόρεν μέχρι εκείνη την περίοδο είχε λάβει διεθνή αναγνωρισιμότητα μετά την εμφάνισή της στην ταινία του Ζαν Νεγκουλέσκο Το παιδί και το δελφίνι (Boy On A Dolphin, 1957) κι είχε εξασφαλίσει καριέρα στο Χόλιγουντ, αλλά οι ρόλοι που της προσέφεραν ήταν εκείνοι της σεξοβόμβας ή της ενζενί. Έτσι έπρεπε να επιστρέψει στην Ιταλία για να αναζητήσει (με τη βοήθεια του συζύγου της και παραγωγού Κάρλο Πόντι) σοβαρούς ρόλους κι εκείνος της Τσεζίρα ήταν ότι ακριβώς χρειαζόταν προκειμένου ν' αναγνωριστεί ως δραματική ηθοποιός.

Επανεκτέλεση

Η ταινία γυρίστηκε ξανά το 1989 από τον Ντίνο Ρίζι σε μορφή τηλεταινίας. Τον πρωταγωνιστικό ρόλο ανέλαβε και πάλι η Λόρεν, ενώ στο ρόλο της Ροζέτα εμφανίστηκε η Σίντνεϊ Πένι.
Κύριοι δρόμοι της Νορβηγίας

Οι Νορβηγικές Εθνικές οδοί (νορβηγικά: Riksvei/Riksveg) είναι οι δρόμοι που έχουν κατηγοριοποιηθεί από την Νορβηγική Δημόσια Διοίκηση Οδοποιίας, η οποία επίσης τους συντηρεί. Το 2007 υπήρχαν 27.343 εθνικών οδών, που αποτελούν το 29,4% του συνολικού νορβηγικού οδικού δικτύου.
Όλες οι εθνικές οδοί καλύπτονται από άσφαλτο. Εξαίρεση αποτελούν κάποιοι παλαιοί δρόμοι, οι οποίοι βρίσκονται υπό ειδική προστασία. Επίσης, υπάρχουν και ορισμένοι δρόμοι οι οποίοι έχουν χαρακτηρισθεί και ως τουριστικοί.
Οι εθνικές οδοί χωρίζονται σε δύο μεγάλες κατηγορίες: τις Ευρωπαϊκές Οδούς και τις υπόλοιπες εθνικές οδούς. Οι Ευρωπαϊκές Οδοί έχουν το πρόθεμα Ε και βρίσκονται σε πράσινο πλαίσιο, ενώ οι υπόλοιπες εθνικές οδοί δεν έχουν πρόθεμα και βρίσκονται επίσης σε πράσινο πλαίσιο. Η κατηγοριοποίηση των νορβηγικών εθνικών οδών ξεκίνησε το 1931.
Πανελλήνιο πρωτάθλημα στίβου ανδρών 2000

Το 86ο Πανελλήνιο πρωτάθλημα στίβου ανδρών 2000 (ή 87ο αν υπολογιστεί και το πρωτάθλημα Βορρά-Νότου του 1929) διεξήχθη στο Ολυμπιακό Στάδιο Αθήνας από 8 ως 9 Ιουλίου μαζί με το αντίστοιχο πανελλήνιο πρωτάθλημα στίβου γυναικών 2000. Με απόφαση του ΣΕΓΑΣ οι αγώνες ήταν αφιερωμένοι στη μνήμη του Ηλία Μισαηλίδη, παλιού πρωταθλητή του Πανιωνίου, βαλκανιονίκη και εν συνεχεία αθλητικού παράγοντα που υπήρξε πρωτεργάτης του γυναικείου στίβου, τον οποίο ο ΣΕΓΑΣ το 1999 είχε ανακηρύξει μια από τις πέντε σπουδαιότερες αθλητικές προσωπικότητες του 20ού αιώνα.
Το πρωτάθλημα μαραθωνίου διεξήχθη στην κλασική διαδρομή Μαραθώνας-Παναθηναϊκό Στάδιο, παράλληλα με τον Διεθνή Μαραθώνιο στη μνήμη "Γρηγόρη Λαμπράκη" στις 5 Νοεμβρίου. Στον αγώνα αυτό ο πανελληνιονίκης Ν. Πολιάς δεν είχε ανταγωνισμό από τους λιγοστούς ξένους δρομείς που έλαβαν μέρος. Νίκησε άνετα αλλά χωρίς να καταρρίψει το ρεκόρ του, όπως είχε στόχο. Τα πρωταθλήματα 50 και 20 χλμ βάδην έγιναν στις 18 Μαρτίου και 28 Μαΐου αντίστοιχα στο Μαραθώνα. Χωριστά έγινε και το πρωτάθλημα δεκάθλου. Τα αποτελέσματά τους υπολογίστηκαν στη βαθμολογία.
Στη μάχη της βαθμολογίας επικράτησε με μεγάλη διαφορά από τους άλλους συλλόγους ο Πανελλήνιος Γ.Σ. για δέκατη συνεχόμενη χρονιά και συμπλήρωσε 31 τίτλους συνολικά. Παράλληλα, έκανε το ένατο συνεχόμενο "νταμπλ" και 13ο συνολικά, αφού κατέκτησε και το γυναικείο πρωτάθλημα.
Βενσάν Πλαντέ

Βιογραφία

Έχοντας ύψος 1,90 μέτρα και βάρος 79 κιλά, αγωνίζεται στην θέση του τερματοφύλακα.
Γεννημένος στην Λιλ, πραγματοποίησε τα ποδοσφαιρικά του ξεκινήματα στην ΟΣ Μαρκέτ, στα προάστια της Λιλ προτού ενταχθεί στα τμήματα υποδομής της Ουασκεάλ. Σε ηλικία 15 ετών, στη διάρκεια του Εθνικού Κυπέλλου Παίδων, ο πολλά υποσχόμενος αυτός τερματοφύλακας, ο οποίος αγωνιζόταν με την μικτή ομάδα του Νορ-Πα-ντε-Καλαί, διακρίθηκε και τράβηξε το ενδιαφέρον της ΑΣ Κάννες.
Το 1996, διέσχισε την Γαλλία και πραγματοποίησε το επαγγελματικό του ντεμπούτο και υπέγραψε το πρώτο του επαγγελματικό συμβόλαιο το 2000.
Στη διάρκεια του καλοκαιριού του 2003, ο Βενσάν Πλαντέ μεταγράφηκε στην ΣΜ Καέν. Αποτέλεσε αναπληρωματικό του Στεβ Ελανά. Έπειτα από τον τραυματισμό του τελευταίου και χάη στις εμφανίσεις του στο Λιγκ Καπ (φιναλίστ το 2005), καθιερώθηκε ως βασικός στην κάτω από την εστία της Καέν. Έκτοτε, δεν εκτοπίστηκε ποτέ από την θέση αυτή και εξελίχθηκε σε έναν από τους σημαντικότερους παίκτες των Νορμανδών.
Πραγματοποιώντας μια πολύ καλή σεζόν 2007-2008, ήταν ανάμεσα τους τέσσερις υποψήφιους για το βραβείο του καλύτερου τερματοφύλακα της Λιγκ 1 στα Trophées UNFP. Η σεζόν 2008-09 ήταν αρκετά πιο δύσκολη, κυρίως λόγω των ανεπιτυχών αποτελεσμάτων της ομάδας και του υποβιβασμού της στην Λιγκ 2. Αγωνίστηκε συνολικά σε 36 αναμετρήσεις και η ποιότητά του αναγνωρίστηκε από το σύνολο των συμμετεχόντων της Λιγκ 1. Έτσι, αιτήθηκε να μεταγραφεί σε άλλη ομάδα ώστε να μπορέσει να συνεχίσει την εξέλιξή του εντός της Λιγκ 1.
Αφού δέχτηκε πρόταση συμβολαίου από την Γκρενόμπλ, υπέγραψε τελικά συμβόλαιο συνεργασίας με την ΑΣ Σαιντ-Ετιέν στις 26 Ιουνίου 2009, έναντι ποσού ύψους 800.000 ευρώ. Κι ενώ στην αρχή παρουσιαζόταν ως ανταγωνιστής του Ζερεμί Ζανό για την θέση του βασικού τερματοφύλακα του συλλόγου, τελικά δεν αγωνίστηκε παρά μόνο σε ορισμένες αναμετρήσεις για τον θεσμό του Κυπέλλου Γαλλίας και του Λιγκ Καπ, με αποτέλεσμα να παραχωρηθεί ως δανεικός την αμέσως επόμενη σεζόν στην ΑΚ Αρλ-Αβινιόν, νεοπροβιβασθείσα στην Λιγκ 1.
Ο Βενσάν Πλαντέ υπέγραψε συμβόλαιο συνεργασίας με την ΑΑΓ χρονικής διάρκειας 3 ετών. Κατά τη διάρκεια της αναμέτρησης για την φάση των 32 του Λιγκ Καπ της σεζόν 2011-2012 απέναντι στην ΦΚ Λοριάν, υπέπεσε σε μεγάλο λάθος. Συγκεκριμένα, κι ενώ η ομάδα του προηγείτο στο σκορ με 2-1, στο 84ο λεπτό, απέτυχε παταγωδώς σε ένα διώξιμο της μπάλας με αποτέλεσμα να στοιχίσει στην ομάδα του την πρόκριση (ήττα με σκορ 3-2 έπειτα από παράταση).
Την 1η Ιουλίου 2013, έλυσε την συνεργασία του με την Γκανγκάμπ, προκειμένου να ενταχθεί στην Ρεντ Σταρ, η οποία αγωνιζόταν στο Σαμπιονά Νασιονάλ. Βραβεύτηκε ως ο κορυφαίος τερματοφύλακας του πρωταθλήματος για την σεζόν 2014-2015, με το πέρας της οποίας η ομάδα του προβιβάστηκε στην Λιγκ 2.
Αλέν Ρομπέρ

Επισκόπηση

Ο Ρομπέρ έχει αναρριχηθεί σε 85 γιγάντιες κατασκευές, ανάμεσα στις οποίες περιλαμβάνονται πολλά από τα υψηλότερα κτήρια στον κόσμο. Στις περισσότερες αναρριχήσεις του χρησιμοποιεί ως μέσο προώθησης και ασφάλισης μόνο τα χέρια και τα πόδια του, ένα είδος αστικής ελεύθερης μοναχικής αναρρίχησης. 
Ο Ρομπέρ ξεκίνησε την αναρρίχηση σε νεαρή ηλικία, σκαρφαλώνοντας στα βράχια της περιοχής του. Ασχολήθηκε με το μπούλντερινγκ από την ηλικία των 12 ετών όταν τυχαία κλειδώθηκε από τους γονείς του έξω από το διαμέρισμα. Αντί να τους περιμένει να επιστρέψουν σκαρφάλωσε το οκταόροφο κτήριο για να μπει από την ανοικτή μπαλκονόπορτα. 
Το 1982 είχε δύο ατυχήματα, το πρώτο τον Ιανουάριο στην ηλικία των 19 ετών και το δεύτερο τον Σεπτέμβριο. Και στις δύο περιπτώσεις η έπεσε σχεδόν από τα 15m. Υπέστη πολλαπλά κατάγματα εξαιτίας των οποίων απέκτησε ίλιγγο. Οι γιατροί θεώρησαν πως είχε 60% αναπηρία και του είπαν ότι δε θα μπορούσε πλέον να αναρριχηθεί. Μέσα σε 6 μήνες αναρριχήθηκε και πάλι. Συνέχισε να αναρριχάται σε όλο και δυσκολότερα πεδία, βελτιώνοντας τις ικανότητές του, με κορύφωση τις Γαλλικές Άλπεις, πριν στραφεί οριστικά στην αστική αναρρίχηση και τις κτηριακές κατασκευές. 
Ωστόσο, επειδή οι αρχές υπό κανονικές συνθήκες δεν του δίνουν άδεια για αναρρίχηση στα κτήρια, ο Ρομπέρ συνήθως ξεκινά την αναρρίχηση κατά την αυγή. Επειδή οι αναρριχήσεις του συγκεντρώνουν τα βλέμματα των περαστικών, που σταματούν για να τον παρακολουθήσουν, και φυσικά της αστυνομίας, ο Ρομπέρ έχει συλληφθεί αρκετές φορές και σε αρκετές χώρες. Στις περισσότερες των περιπτώσεων απαλλάσσεται χωρίς ιδιαίτερες κατηγορίες.
Δήμοι της Μαδαγασκάρης

Η Μαδαγασκάρη διαιρείται σε 22 περιφέρειες και περαιτέρω σε 111 δήμους
Ελαφόνησος

Γεωγραφία

Έχει έκταση 19 τετραγωνικά χιλιόμετρα και αποτελεί την Κοινότητα Ελαφονήσου, του νομού Λακωνίας. Πιο συγκεκριμένα το κοινοτικό διαμέρισμα Ελαφονήσου αποτελείται από το χωριό Ελαφόνησος και τους οικισμούς Καπάρι, Κάτω Νησί, Λεύκη και Πούντα. Κατά την απογραφή του 2001 η κοινότητα είχε συνολικά 745 κατοίκους, από τους οποίους 625 κατοικούσαν στο χωριό Ελαφόνησος και στους οικισμούς οι υπόλοιποι ως εξής: 10 στο Καπάρι, 70 στο Κάτω Νησί, 35 στην Λεύκη και 13 στην Πούντα.
Η Ελαφόνησος ανήκει στο Νομό Λακωνίας, ανατολικά βρίσκεται η Νεάπολη, έδρα του Δήμου Βοιών που μαζί με τα υπόλοιπα χωριά στο νοτιοανατολικό άκρο της Πελοποννήσου αποτελούν τα Βάτικα.
Στα νότια βρίσκονται τα Κύθηρα (Τσιρίγο).

Δήμος Ελαφονήσου

Ο δήμος Ελαφονήσου συστάθηκε με το Πρόγραμμα Καλλικράτης το 2011 και προήλθε από την αναγνώριση της κοινότητας Ελαφονήσου σε δήμο.   Η κοινότητα Ελαφονήσου είχε συσταθεί για πρώτη φορά το 1949 και από τότε παρέμεινε αμετάβλητη. Παλαιότερα το νησί της Ελαφονήσου ανήκε στην Κοινότητα Κάμπου Βοιών.

Προστατευόμενη τοποθεσία

Η Ελαφόνησος είναι προστατευόμενος βιότοπος του Natura 2000 με κωδικό GR2540002. Η περιοχή περιλαμβάνει θαμνότοπους με φρύγανα και ακανθώδη σαρκοποτήρια, μεσογειακά αλίπεδα, κινούμενες παράκτιες αμμοθίνες, αμμώδεις παραλίες και δάση αρκεύθων. Στα προστατευόμενα είδη της χλωρίδας περιλαμβάνονται: λιναρία η ελληνική, άλλια, βόλανθοι, κράμβη η Κρητική υποείδος Λακωνική, χονδρίλλα η πολυετής, κολχικά, κρόκοι, ονόπορδα τα επίχρυσα, ονόπορδα λακωνικά, ορνιθόγαλα πρασινάνθα, σκαρτσονέρα η κροκόφυλλη, στάχυς ο χρυσανθής, ο σπάνιος στάχυς του Σπραιτζενχόφερ, τουλίπες του Γουλιμή, κ.α. Στην προστατευόμενη πανίδα περιλαμβάνονται: πράσινες θαλασσοχελώνες, σπιτόφιδα, γραμμωτές νεροχελώνες, πτερυγονυχτερίδες, κρασπεδωτές χελώνες, αβλέφαροι, σαύρες του Μοριά, κοινοί φρύνοι, πράσινοι φρύνοι, χρυσά τσακάλια, σαΐτες, έρυξ, ελληνικές σαύρες, σαμιαμίδια, δεντρογαλιές, δεντροβάτραχοι, πιπιστρέλλοι, τρανόσαυρα, νυχτερίδες του Νάττερερ, νερόφιδα, λιμνόφιδα, οφιόμοροι, νανονυχτερίδες, γουστέρα της Πελοποννήσου, τυφλίνοι, οχιές, κ.α. Η περιοχή είναι σημαντικός σταθμός για τα μεταναστευτικά πτηνά.

Διοίκηση

Στις εκλογές του 2019 δήμαρχος εξελέγη η Ευσταθία Λιάρου.
Αντώνιος Γραδενίγος

Βιογραφικά στοιχεία

Ίσως να ήταν αδελφός του Αλοΰσιου. Δίδαξε το 1650 στο Ελληνικό Σχολείο της Βενετίας.
Ανορθόδοξος πεσσός

Στο σκάκι ο ανορθόδοξος πεσσός (unorthodox chess piece ή fairy chess piece) είναι το σκακιστικό κομμάτι που δεν χρησιμοποιείται στο συμβατικό σκάκι, αλλά συμμετέχει σε ορισμένες παραλλαγές του παιχνιδιού και σε κάποια σκακιστικά προβλήματα. Οι πεσσοί αυτοί διαφέρουν από τους συμβατικούς ως προς τον τρόπο που κινούνται.
Λόγω της διάσπαρτης και μη συντεταγμένης φύσης της ανάπτυξης του ανορθόδοξου σκακιού, το ίδιο κομμάτι μπορεί να έχει διαφορετικά ονόματα σε διάφορες παραλλαγές, και αντιστοίχως διαφορετικά κομμάτια έχουν το ίδιο όνομα.
Μακάμπα

Γεωγραφία

Η Μακάμπα βρίσκεται νότια του Μπουρούντι και βόρεια της Μακάμπα. Βρίσκεται βόρεια της Κουμουνίκα.
Βίκτορ Σανικίτζε

Καριέρα

Ο Σανικίτζε ξεκίνησε να αγωνίζεται από τα τμήματα υποδομής της Ακαδημίας Τιφλίδας και το 2001 ξεκίνησε τις σπουδές του στο Globe Tech Junior College της Νέας Υόρκης. Μετά από ένα χρόνο, επέστρεψε στην πατρίδα του για να ενταχθεί και πάλι στην Ακαδημία Τιφλίδας.
Το καλοκαίρι του 2003, συμφώνησε με την γαλλική Ντιζόν, στην οποία παρέμεινε για τρεις σεζόν, φθάνοντας στον τελικό του EuroCup Challenge του 2004, όπου ηττήθηκε από την Μίτελντόιτσερ με 84-68. Το καλοκαίρι του 2004, επιλέχθηκε στην 42η θεση του ντραφτ του ΝΒΑ από τους Ατλάντα Χοκς, αλλά δόθηκε στους Σαν Αντόνιο Σπερς την ίδια ημέρα, για τα δικαιώματα μιας επιλογής στον δεύτερο γύρο των ντραφτ του 2005. Οι Σπερς διατηρούν τα δικαιώματα του παίκτη, αλλά δεν του έχουν δώσει κάποιο συμβόλαιο, με αποτέλεσμα να αγωνίζεται στην Ευρώπη. Το καλοκαίρι του 2007, φόρεσε την φανέλα των Σπερς σε Summer League, πετυχαίνοντας 15 πόντους στην ήττα της ομάδας από τους Φιλαδέλφεια 76ερς με 91-75.
Το 2006-07, υπέγραψε στην ισπανική Εστουδιάντες, παίζοντας σε δώδεκα αγώνες, αλλά έχασε την επόμενη χρονιά λόγω τραυματισμού. Μετά από ένα σύντομο πέρασμα από την Ντιναμό Τιφλίδας, πέρασε την σεζόν 2008-09 στην Εσθονία και την Ταρτού Ουλικόολ.
Το καλοκαίρι του 2009, συμφώνησε με την Βίρτους Μπολόνια, στην οποία παρέμεινε για τρία χρόνια, με μέσους όρους 6,7, 7,6 και 11,6 πόντων αντίστοιχα. Μεταγράφηκε στην Μοντεπάσκι Σιένα το 2012-13, με την οποία κατέκτησε το νταμπλ στην Ιταλία, πριν συνεχίσει στην ισπανική Σαραγόσα.
Το 2014-15, αγωνίστηκε στην ρωσική Ούνικς Καζάν, ενώ την επόμενη χρονιά φόρεσε την φανέλα της τουρκικής Άνκαρα. Στις 6 Σεπτεμβρίου 2016, ανακοινώθηκε ότι υπέγραψε στην ομάδα του Άρη για ένα χρόνο.
Το 2016, έβαλε τέλος στην καριέρα του μετά από ένα πολύ σοβαρό τραυματισμό στο γόνατό του.

Εθνική ομάδα

Έχει αγωνιστεί στα Ευρωμπάσκετ του 2011, του 2013 και του 2015 με την εθνική ομάδα της Γεωργίας.
Αντώνιος της Γκαλιέρα

Βιογραφία

Ήταν ο μόνος γιος του Αντωνίου δούκα του Μονπανσιέ και της Λουίζας-Φερδινάνδας των Βουρβόνων-Ισπανίας, κόρης του Φερδινάνδου Ζ΄ της Ισπανίας.
Τσάι

Ιστορία

Η ονομασία και η προέλευση του τσαγιού είναι κινέζικη. Το ανακάλυψε ο αυτοκράτορας Σεν Νουνγκ το 2737 π.Χ. κατά τη διάρκεια ενός ταξιδιού στην αυτοκρατορία του. Ο θρύλος λέει πως, την ώρα που έβραζε νερό, ένα ρεύμα παρέσυρε φύλλα από κάποιο γειτονικό θάμνο και αυτά κατέληξαν στο ξεσκέπαστο τσουκάλι. Πριν προλάβει κανείς να αντιδράσει, τα φύλλα άρχισαν να βράζουν και να χρωματίζουν το νερό. Ο Σεν Νουνγκ μύρισε το γλυκό άρωμα και δοκίμασε το πρώτο τσάι.
Οι Πορτογάλοι έφεραν το 1610 το τσάι στην Ευρώπη για λογαριασμό των Ολλανδών. Λίγο αργότερα, οι Ολλανδοί ξεκίνησαν μαζική εισαγωγή τσαγιού. Ως νέα μόδα με φανατικούς οπαδούς, το τσάι τα πρώτα χρόνια ήταν πανάκριβο. Μετά το 1675 η τιμή του έπεσε σε λογικά πλαίσια, και το τσάι από την Ολλανδία πέρασε στη Γαλλία και από εκεί στην υπόλοιπη Ευρώπη.

Τύποι

Το πράσινο τσάι είναι το πιο διαδεδομένο στην ανατολική Ασία. Το μαύρο τσάι είναι ο πιο διαδεδομένος τύπος τσαγιού που καταναλώνεται στις δυτικές χώρες. 
Στην Ελλάδα είναι ενδημικό το τσάι του βουνού (γένος Sideritis). Στην Κρήτη, το βότανο Δίκταμο (Origanum dictamnus) χρησιμοποιείται αντί για τσάι.
Στη νοτιοανατολική Ασία είναι διάσημο το μαύρο τσάι με γάλα και μπαχαρικά το οποίο ονομάζεται Μασάλα Τσάι. Συγκεκριμένα το μαύρο τσάι ρίχνεται σε βραστό γάλα και στη συνέχεια προστίθεται ζάχαρη και σε σκόνη αλεσμένα τα παρακάτω υλικά: πιπερόριζα (τζίνζερ), μαύρο πιπέρι, γαρίφαλο και κάρδαμο.

Σύσταση

Το τσάι περιέχει σε ποσοστό περίπου 3% το αλκαλοειδές καφεΐνη, όπως και ο καφές. Μερικές φορές χρησιμοποιείται ο παρωχημένος όρος «τεΐνη» όταν γίνεται αναφορά στην καφεΐνη του τσαγιού, αλλά στην πραγματικότητα πρόκειται για την ίδια και την αυτή ένωση. Λόγω της ύπαρξης καφεΐνης, η κατανάλωση τσαγιού έχει παρόμοια επίδραση στον οργανισμό όπως και ο καφές, δηλαδή διεγείρει το νευρικό σύστημα και αυξάνει την αντοχή στην κούραση, σε μικρότερο όμως βαθμό.
Άλλα κύρια συστατικά του τσαγιού είναι οι πουρίνες θεοφυλλίνη και θεοβρωμίνη, που είναι όπως και η καφεΐνη παράγωγα της ξανθίνης. Το τσάι περιέχει επίσης πολυφαινόλες, ταννίνες και κατεχίνες, στις οποίες αποδίδεται αντιοξειδωτική δράση.